# Normalkontrakt for enkeltstående produksjon

mellom

(teatret/ansvarlig produsent)

og

**KOSTYMEDESIGNER**

(navn, adresse og organisasjonsnummer)

§ 1. **Hva avtalen gjelder/avgrensing av ansvarsområder**

Teateret/produsenten, engasjerer.......................(navn), heretter kalt kostymedesigneren, som kostymedesigner i oppsetningen av ..........(navn på produksjonen) med ..........(navn på instruktør) som instruktør. Forestillingen har planlagt premiere på ..........(dato og sted/navn på scene). Prøvetiden er .....(antall) uker, med prøvestart ..........(dato).

Denne avtalen gjelder design av kostymer. Dersom kostymedesigner skal tillegges andre arbeidsoppgaver i tillegg, som søm, tilskjæring og annen tilvirking av hele eller deler av kostymene, skal dette avtales i en egen skriftlig avtale. Det samme gjelder oppgave med maskedesign av særlig omfattende og opphavsrettslig karakter.

**§ 2. Milepæler i produksjonen**

De praktiske og økonomiske rammene for produksjonen avtales på rammemøtet..........(sted og dato for rammemøtet). Kostymedesigneren forplikter seg til å levere skisser på avtalt skissemøte ..........(dato for skissemøtet) og fyllestgjørende kostymetegninger på modellmøtet ..........(sted og dato for modellmøtet).

**§ 3. Lønn/Honorar** (stryk det som ikke passer)

Teateret/arbeidsgiver engasjerer kostymedesigneren som frilanser (ikke-ansatt lønnsmottaker) og leverer skattekort /Oppdragsgiver engasjerer kostymedesigneren som selvstendig næringsdrivende (stryk det som ikke passer). Oppgaven lønnes/honoreres (stryk det som ikke passer) med et samlet beløp på kr. ...............(beløp). Beløpet inkluderer et påslag for sosiale utgifter på 36,8% (for selvstendig næringsdrivende).

Utbetaling av lønn/honorar på kr................(beløp) skjer slik: 1/3, ...............(kr. beløp) ved signering av denne kontrakten, 1/3 ...............(kr. beløp) ved avtalt dato for innlevering av ferdige kostymetegninger og 1/3, ...............(kr. beløp) ved avtalt premieredato, uansett om premieren blir utsatt eller flyttet. Arbeid utover avtalt premieredato godtgjøres med 1/50, ............(kr. beløp) av opprinnelig avtalt lønn/honorar (stryk det som ikke passer) for oppgaven per påbegynte dag.

**§ 4. Kostymedesignerens rettigheter og plikter**

a). Kostymedesignerens arbeid forutsettes presentert i form av ferdige kostymetegninger hvor forside og bakside av figur og karakterer er framstilt visuelt og med visuell framstilling av detaljer av designet der dette anses som nødvendig.

b). Ved særskilt avanserte kostymer kan det avtales at kostymedesigneren leverer fyllestgjørende tekniske tegninger eller forklarende arbeidstegninger etter anvisning av kostymesjef på teateret. Løsningen skal etter avtale være tilpasset teatrets behov knyttet til turnévirksomhet.

c). Oppgaven skal etter avtale være løst slik at den kan realiseres innenfor teatrets tekniske og økonomiske rammer i tråd med referat fra rammemøtet (se §2. i denne kontrakten).

**§ 5. Produsentens ansvar**

Produsenten/teateret skal så snart som mulig og senest 8 uker før modellmøtet:

a). Sørge for kostymedesigneren får tilstrekkelig informasjon og arbeidsmateriale, det vil si en komplett avviklingsplan, all tilgjengelig informasjon om forestillingen så som manuskript og kostymedesign/skisser, foto/video av cast/medvirkende skuespillere/dansere/aktører, samt komplett informasjon over de praktiske og menneskelige ressurser som er tilgjengelige på verksteder.

b). Innkjøp til produksjonen som berører kostymedesignerens arbeidsområde skal skje i samråd med denne.

c). Ved avvik skal teateret varsle kostymedesigner snarest mulig og betale et forholdsmessig tillegg i lønn/honorar (stryk det som ikke passer) dersom avviket innebærer opphold eller utsettelse. Eventuelle endringer i produksjonsplan og/eller framdrift skal godkjennes av begge parter.

d). Om produksjonen annulleres, har kostymedesigneren krav på fullt lønn/honorar. Det samme gjelder ved utsettelse, der det ikke blir inngått annen avtale, og kostymedesigner ikke har anledning til å fullføre oppgaven.

e). Produksjonsfremdriften og nødvendig bemanning for produksjonen skal være avtalt i rammeavtalen. Teateret skal besørge nødvendig bemanning, og til rett tid slik at produksjon av kostymene kan utføres i samsvar med god skikk og innenfor avtalte tidsrammer.

**§ 6. Tilstedeværelse**

Kostymedesigneren har rett og plikt til å bistå teatret under utførelse av den aktuelle oppgaven. Dette omfatter deltakelse i presentasjons- og produksjonsmøter, arbeidsledelse og veiledning til systue/verkstedene i produksjonsfasen og deltakelse i avsluttende prøver, premieren innbefattet. Denne rett og plikt til tilstedeværelse er inntil 30 dager.

Tilstedeværelse utover 30 dager lønnes/honoreres (stryk det som ikke passer) med 1/50 (kr. beløp) av det totale lønn/honoraret (stryk det som ikke passer) for oppdraget pr. påbegynt dag. Dersom det blir besluttet å flytte produksjonen til en annen av teaterets scener etter premieren, lønnes/honoreres (stryk det som ikke passer) dette med tilsvarende beløp pr. påbegynte dag med merarbeid for kostymedesigneren. Kostymedesigner har rett og plikt til å foreta nødvendige justeringer ved scenebytte, turnéer, gjenopptakelse og bytte av en eller flere skuespillere eller andre medlemmer av besetning som bærer kostymer. For dette arbeidet betales det en godtgjørelse etter egen kontrakt.

§ 7. Reise, diett og losji

Produsenten dekker utgifter til hotell og diett i samsvar med statens gjeldende satser etter reiseregning. Produsenten betaler alle reiser for kostymedesigneren som er avtalt med produksjonsteknisk sjef i engasjementsperioden. Produsenten bestiller reisene. Dersom privat innkvartering ordnes skal dette godkjennes av kostymedesigner.

**§ 8. Opphavsrett**

Kostymedesigner er opphaver og har de rettigheter til sitt verk som følger av Lov om opphavsrett til åndsverk m.v. av 1.juli 2018.

a). Denne avtalen gir teateret rett til, ikke eksklusiv rett, i inntil 2 år fra dato for premieren, til å framføre verket. Bruk utover dette krever særskilt skriftlig avtale. Framføringsretten/bruksretten kan utvides for 2 nye år mot 50% av det opprinnelige lønn/honoraret (stryk det som ikke passer) regulert oppover jmf. konsumprisindeksen.

b). Kostymedesigner beholder eiendomsretten til grunnlagsmateriale, så som kostymetegninger, modeller, materialprøver o.a. Disse lånes ut til teateret, men kan ikke stilles til disposisjon for andre uten særskilt skriftlig avtale.

c). Videresalg av framføringsrett/bruksrett eller selve de utførte kostymene, kan bare hende etter skriftlig samtykke fra kostymedesigneren. Kostymene oppbevares og lagres hos teateret. Ny bruk av enkeltkostymer eller deler av det samlede kostymedesignet/verket i andre framtidige produksjoner ved teateret, etter at spilleperioden er over, krever kostymedesignerens skriftlige samtykke. Ved slik sekundærbruk har kostymedesigner krav på å krediteres etter god skikk.

d). Kostymedesigneren har førsterett til å overta kostymene i sin forvaring og skal varsles i god tid og senest 4 uker, før en eventuell avhending, kasting/eller kostymesalg, av kostymene.

**§ 9. Videresendingsrettigheter**

Kostymedesigneren har videresendingsrettighetene til forestillingen i behold. Det vil si at framføringsretten/visningsretten/bruksretten ikke omfatter videresendingsrettighetene til verket.

**§10. Dokumentasjon**

Det gis samtykke til at forestillingen kan videofilmes til dokumentasjonsbruk. Korte utdrag av forestillingen kan benyttes til normal markedsføring av forestillingen, i samband med denne oppsettingen, via teaterets/produsentens egen hjemmeside, sosiale medier o.l.

Produsenten engasjerer fotograf til fotografering og videodokumentasjon av forestillingen, i markedsføringsøyemed så tett oppunder premieredato som mulig. Kostymedesigneren har krav på å få disponere videodokumentasjon/videoteaser og et utvalg av bildene til eget bruk i sin portefølje mot at fotograf og andre opphavere navngis. Fotografen forplikter seg, på lik linje, til å navngi kostymedesigner i billedtekst, ved videre bruk av video/bildene, som for eksempel i sin portefølje/på sin hjemmeside.

**§ 11. Navngivelse/Kreditering**

Produsenten skal navngi kostymedesigner som opphaver i alt reklame- og informasjonsmateriale så som program, annonser og plakat, både i fysiske og digitale medier, som denne har kontroll over. Grunnregel er at om regissøren er nevnt så skal kostymedesignerens navn stå i umiddelbar tilknytning til denne og med samme type skrift.

**§12. Avbrytelser/utsettelser/annullasjon**

a). Ved avvik skal produsenten varsle kostymedesigneren snarest mulig, og betale et forholdsmessig tillegg i lønn/honorar (stryk det som ikke passer) dersom avviket innebærer opphold eller utsettelse. Eventuelle endringer i produksjonsplan og/eller framdrift skal godkjennes av begge parter.

b). Om produksjonen annulleres, har kostymedesigneren krav på fullt lønn/honorar (stryk det som ikke passer). Det samme gjelder ved utsettelse, der det ikke blir inngått annen avtale.

c). Produsenten skal sørge for nødvendig bemanning til rett tid slik at produksjon av kostymene kan utføres i samsvar med god skikk og innenfor avtalte tidsrammer. Produksjonsframdriften skal være avtalt.

d). Om kostymedesigneren ikke har anledning til å fullføre oppgaven, eller dersom kostymedesigneren ikke kan utføre alle eller deler av sine forpliktelser grunnet sykdom, ulykker eller andre årsaker som ligger utenfor kostymedesignerens kontroll, står denne ikke økonomisk ansvarlig for dette. Ved sykdom plikter kostymedesigneren etter tre dager å levere godkjent sykemelding til produsenten.

e). Ved avbrudd som skyldes overstående årsaker plikter kostymedesigneren så raskt som mulig å gjenoppta arbeidet. Dersom det er mulig, kan kostymedesigneren være behjelpelig med å finne erstatter, dog uten å stå juridisk ansvarlig for dette.

f). Produsenten forplikter seg til å opprette forsikring som dekker tyveri, skade på eiendom og ulykker i den periode kostymedesigneren arbeider for produsenten.

g). Produsenten kan ikke gjøre forandringer av teknisk eller kunstnerisk karakter i kostymedesignet etter premiere uten samtykke fra kostymedesigner. Dersom det, etter at kostymedesignet er ferdigstilt, kommer krav fra teateret om endringer i det tekniske eller kunstneriske arbeidet som kostymedesigneren mener ikke er forsvarlig å imøtekomme, har kostymedesigneren rett til å fratre engasjementet. I så fall har kostymedesigneren rett til fullt honorar.

Denne avtalen er utferdiget i 3 eksemplarer, hvorav partene beholder hvert sitt, mens teatret sender det tredje til scenograf@creokultur.no

Sted og dato

**\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_**

For teateret/ansvarlig produsent Kostymedesigner/Scenekunstner